CELEX: 32019D2174
Language: hu
Date: 2019-12-17 00:00:00
Title: A Bizottság (EU) 2019/2174 végrehajtási határozata (2019. december 17.) az (EU) 2019/317 bizottsági végrehajtási rendelet 35. cikke értelmében vett piaci feltételeknek az alicantei és az ibizai repülőterek egyes közelkörzeti léginavigációs szolgáltatásai tekintetében való teljesüléséről (az értesítés a C(2019) 8919. számú dokumentummal történt) (Csak a spanyol nyelvű szöveg hiteles)

19.12.2019   
               
               
                  HU
               
               
                  Az Európai Unió Hivatalos Lapja
               
               
                  L 329/95
               
            
         A BIZOTTSÁG (EU) 2019/2174 VÉGREHAJTÁSI HATÁROZATA
         (2019. december 17.)
         az (EU) 2019/317 bizottsági végrehajtási rendelet 35. cikke értelmében vett piaci feltételeknek az alicantei és az ibizai repülőterek egyes közelkörzeti léginavigációs szolgáltatásai tekintetében való teljesüléséről
         (az értesítés a C(2019) 8919. számú dokumentummal történt)
         (Csak a spanyol nyelvű szöveg hiteles)
         AZ EURÓPAI BIZOTTSÁG
         tekintettel az Európai Unió működéséről szóló szerződésre,
         tekintettel a léginavigációs szolgálatoknak az egységes európai égbolt keretében történő ellátásáról szóló, 2004. március 10-i 550/2004/EK európai parlamenti és tanácsi rendeletre („léginavigációs-szolgálati rendelet”) (1) és különösen annak 16. cikke (1) bekezdésére;
         tekintettel az egységes európai égboltra vonatkozó teljesítmény- és díjszámítási rendszer létrehozásáról szóló, 2019. február 11-i (EU) 2019/317 bizottsági végrehajtási rendeletre (2) és különösen annak 35. cikke (3) bekezdésére,
         mivel:
         
                     (1)
                  
                  
                     Spanyolország 2019. július 29-én értesítette a Bizottságot a tagállam azon tervezett döntéséről, hogy az alicantei és az ibizai repülőterek egyes közelkörzeti léginavigációs szolgáltatásait piaci feltételek mellett biztosítsa (a továbbiakban: a Spanyolország tervezett döntése). Az említett szolgáltatások a repülőtéri légiforgalmi irányítást érintik. Spanyolország tervezett döntése az (EU) 2019/317 végrehajtási rendelet 7. cikkének (1) bekezdése értelmében a harmadik referencia-időszakra vonatkozik.
                  
               
                     (2)
                  
                  
                     Az (EU) 2019/317 végrehajtási rendelet 35. cikkének (3) bekezdése értelmében, valamint az említett rendelet X. mellékletében meghatározott valamennyi feltételre kiterjedő részletes értékelés alapján a spanyol hatóságok úgy vélik, hogy az érintett szolgáltatásokra piaci feltételek érvényesek. A spanyol hatóságok konzultáltak a légtérfelhasználók képviselőivel, továbbá más érdekelt felekkel, többek között repülőterek üzemeltetőivel és léginavigációs szolgáltatókkal.
                  
               
                     (3)
                  
                  
                     A spanyol hatóságok értékelése figyelembe vette az (EU) 2019/317 végrehajtási rendelet X. mellékletében előírt mind a hat feltételt. Az X. melléklet 6. pontjának megfelelően az egyes repülőterek vonatkozásában külön került sor e feltételek értékelésére. Az X. melléklet 1. és 2. pontjában meghatározott feltételek tekintetében a spanyol hatóságok úgy találták, hogy nincs olyan jelentős akadály, amely megakadályozná a szolgáltatót abban, hogy felajánlja repülőtéri légiforgalmi irányítási szolgáltatások biztosítását. A szolgáltatási szerződés tervezete előírja azokat a feltételeket és eljárásokat, amelyek mellett a repülőterek megszüntethetik a szerződést, és saját maguk láthatják el a szolgáltatást. A spanyol hatóságok értékeléséből az is kitűnik, hogy vannak működő eljárások a dolgozók és az eszközök másik vállalatnak való átadására vonatkozóan. Az X. melléklet 3. pontját illetően meg kell jegyezni, hogy Spanyolország az érintett szolgáltatások nyújtására a meglévő nyilvános eljárással pályázati felhívást tett közzé. A pályázati eljárás időpontjában nyolc különböző léginavigációs szolgáltató rendelkezett tanúsítvánnyal, amelyek hiteles alternatívát jelentenek a pályázati eljárásban résztvevő szolgáltatók tekintetében. E szolgáltatók egy része már korábban is nyújtott léginavigációs szolgáltatásokat. Az X. melléklet 4. pontjában meghatározott feltétel tekintetében az alicantei és az ibizai repülőtér is ki van téve kereskedelmi árnyomásnak, és aktívan versengenek a turisztikai közlekedésért. A kiválasztott ajánlattevő a jelenlegi útvonali léginavigációs szolgáltatások nyújtójától elkülönül és attól független, ami biztosítja az X. melléklet 5. pontjában említett külön könyvvizsgálatot és jelentéstételt.
                  
               
                     (4)
                  
                  
                     A Bizottság megvizsgálta Spanyolország tervezett döntését és vonatkozó értékelését, és arra a következtetésre jutott, hogy a repülőtéri légiforgalmi irányítási szolgáltatások nyújtására vonatkozó piaci feltételek értékelése, amelyről Spanyolország 2019. július 29-én értesítette a Bizottságot, az (EU) 2019/317 végrehajtási rendelet X. mellékletében meghatározott feltételeknek megfelelően történt,
                  
               ELFOGADTA EZT A HATÁROZATOT:
         
            1. cikk
            A repülőtéri légiforgalmi irányítási szolgáltatásoknak az alicantei és az ibizai repülőterek spanyol közelkörzeti díjszabási körzeteiben az (EU) 2019/317 végrehajtási rendelet 7. cikkének (1) bekezdése szerinti harmadik referencia-időszakban való nyújtására vonatkozó piaci feltételek értékelése, amelyről Spanyolország 2019. július 29-én értesítette a Bizottságot, az (EU) 2019/317 végrehajtási rendelet X. mellékletében meghatározott feltételeknek megfelelően történt.
         
         
            2. cikk
            Ennek a határozatnak a Spanyol Királyság a címzettje.
         
         
            Kelt Brüsszelben, 2019. december 17-én.
            
               
                  a Bizottság részéről
               
               Adina-Ioana VĂLEAN
               
                  a Bizottság tagja
               
            
         
         
            (1)  HL L 96., 2004.3.31., 10. o.
         
         
            (2)  HL L 56., 2019.2.25., 1. o.